Diari Oficial de la Generalitat Valenciana


Sumari del DOGV 2950, del 12-03-1997 (1997/861266)

RESOLUCIÓ de 18 de febrer de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Cultura, Educació i Ciència de la Generalitat Valenciana i l'Institut Francès de València, en matèria de belles arts.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2950

Data del DOGV
:   12-03-1997

Secció del DOGV
:   ALTRES DISPOSICIONS

Número del document
:   1997/861266


Data del document
:   18-02-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 18 de febrer de 1997, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Cultura, Educació i Ciència de la Generalitat Valenciana i l'Institut Francès de València, en matèria de belles arts.
  
Subscrit, després de la tramitació prèvia reglamentària, entre la Conselleria de Cultura, Educació i Ciència de la Generalitat Valenciana i l'Institut Francès de València, el dia 17 de juliol de 1996, un Conveni Marc de col·laboració en matèria de belles arts, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0025/97, i que figura com a annex d'aquesta resolució.
  
  
València, 18 de febrer de 1997.- La directora general del Secretariat del Govern.
  
  
  
Conveni marc de col·laboració entre la Conselleria de Cultura, Educació y Ciència de la Generalitat Valenciana i l'Institut Francès de València, en matèria de belles arts.
  
  
València, 17 de juliol de 1996.
  
D'una part, l'Honorable Sra. Marcela Miró Pérez, consellera de Cultura, Educació i Ciència, en nom i representació de la Generalitat Valenciana, facultada per aquest acte per l'acord adoptat pel Govern Valencià, el dia 16 de juliol de 1996.
  
De l'altra part, M. Philippe Pialou, director de l'Institut Francès de València, en nom i representació d'aquesta entitat, facultat per a aquest acte en virtut del Conveni de Cooperació Cultural, Científica i Tècnica, de 7 de febrer de 1969, entre la República Francesa i l'Estat Espanyol i les disposicions del canvi de cartes hispanofrancès, de 28 de febrer de 1974.
  
  
Exposen:
  
Que la Generalitat Valenciana, a través de la Conselleria de Cultura, Educació i Ciència, és conscient de l'interès que suposa la possibilitat de mantenir una estreta col·laboració amb l'Institut Francès, en matèria de belles arts, establint una via d'intercanvi cultural en benefici de la difusió i promoció exteriors dels artistes de la Comunitat Valenciana.
  
Que l'Institut Francès està molt interessat a fer realitat aquesta col·laboració, donant suport, d'aquesta manera, a l'art valencià.
  
  
Manifesten:
  
  
Primer
  
Que les dues parts tenen interessos culturals coincidents i voluntat comuna d'establir un ampli i eficaç marc de col·laboració, a través d'aquest conveni, que puga materialitzar-se en futures actuacions que permeten l'intercanvi cultural mutu i el desenvolupament d'activitats artístiques encaminades a afavorir la formació, la projecció i el coneixement exteriors dels artistes valencians.
  
  
Segon
  
Amb aquesta finalitat, l'Institut Francès està disposat, dins del marc general de col·laboració que s'estableix en aquest conveni, i juntament amb aquesta Conselleria a través de la seua Direcció General de Museus i Belles Arts, al disseny i a la formació de tallers d'art a França, en què diversos artistes valencians tindrien la possibilitat de crear les seues obres durant una estada en aquests, tot això organitzat i gestionat pel mateix Institut, així com a la posterior difusió de les obres realitzades, mitjançant l'exhibició d'aquestes, i a la realització de totes les activitats que puguen convenir-se i es consideren oportunes per ambdues parts.
  
  
Tercer
  
La Conselleria de Cultura, Educació i Ciència subvencionarà l'Institut Francès amb una assignació d'acord amb el compliment de les finalitats que es convinguen.
  
  
  
Quart
  
Aquesta assignació, i la determinació concreta de les accions que s'hagen de desenvolupar en el marc de col·laboració general del present conveni, s'establiran anualment, mitjançant convenis singularitzats que subscriuran ambdues parts, els quals s'elaboraran d'acord amb l'abast pressupostari anual de la Conselleria de Cultura, Educació i Ciència.
  
  
Cinquè
  
Aquest Conveni Marc esdevindrà efectiu a partir de la data de signatura i durant un període de tres anys, des d'aquest moment.
  
  
Sisè
  
Si durant el pròxim exercici no es materialitzara aquest marc de col·laboració en accions concretes, la Conselleria de Cultura, Educació i Ciència podrà procedir a la rescissió d'aquest Conveni Marc.
  
  
I perquè conste, i com a prova de conformitat amb el contingut d'aquest Conveni Marc, ambdues parts signen aquest document, en tres exemplars, al lloc i en la data indicats al començament.
  
  
Perquè conste i tinga l'efecte corresponent, expedesc aquest certificat a València, el 16 de juliol de 1996.
  
  
La consellera de Cultura, Educació i Ciència
  
Marcela Miró Pérez
  
  
El director de l'Institut Français de València,
  
Philippe Pialoux